จิตอาสาพระราชทานเราทำความดีด้วยหัวใจ ร่วมกิจกรรม Big Cleaning Day  พัฒนาทำความสะอาดพื้นที่จัดงานและพื้นที่ใกล้เคียงงานพระราชพิธีบรมราชาภิเษก
พระบาทสมเด็จพระเจ้าอยู่หัว  ทรงมีพระมหากรุณาธิคุณโปรดเกล้าฯ ให้หน่วยพระราชทานร่วมกับประชาชนจิตอาสาพระราชทานตามแนวพระราชดำริในโครงการ “เราทำความดีด้วยหัวใจ” ร่วมปฏิบัติหน้าที่กิจกรรม Big Cleaning Day พื้นที่จัดงานและพื้นที่ใกล้เคียงหลังงานพระราชพิธีบรมราชาภิเษกให้มีความสะอาดและสวยงาม        พล.ต.อ.อัศวิน ขวัญเมือง ผู้ว่าราชการกรุงเทพมหานคร เปิดเผยหลังเป็นประธานในพิธีเปิดกิจกรรม Big Cleaning Day พื้นที่จัดงานพระราชพิธีบรมราชาภิเษกและพื้นที่ใกล้เคียงว่า  วันนี้กรุงเทพมหานครได้ร่วมกับกับจิตอาสา  และหน่วยงานที่เกี่ยวข้องจำนวนกว่า5,000 คนมาทำความสะอาดพื้นที่จัดงานบรมราชาภิเษกและพื้นที่ใกล้เคียงซึ่งเสร็จสิ้นพิธีโดยสมบูรณ์ไปแล้ว  ไม่ว่าจะเป็นการทำความสะอาดพื้นผิวจราจรทางเท้าคูคลองรวมถึงการตัดแต่งต้นไม้  นอกจากนี้ยังพัฒนาทำความสะอาดเพื่อเตรียมพื้นที่ในวันพืชมงคลที่จะมีขึ้นอีกด้วย         ทั้งนี้ นางสาวจันทิมา ข้อสกุล หนึ่งในประชาชนจิตอาสา กล่าวว่ารู้สึกดีใจที่ได้เห็นความสามัคคีของประชาชนในการร่วมทำกิจกรรมในครั้งนี้และมีความภาคภูมิใจเป็นอย่างมากที่ได้สวมใส่ชุดจิตอาสาพระราชทานได้มีโอกาสบำเพ็ญสาธารณประโยชน์        เช่นเดียวกับ นางวารุณี โพธิ์สง่า   ประชาชนจิตอาสา  เปิดเผยความรู้สึกว่าดีใจและภาคภูมิใจเป็นอย่างมากที่ได้มีส่วนร่วมในการพัฒนาทำความสะอาดประเทศชาติ         สำหรับกิจกรรม Big Cleaning Day จิตอาสาได้พัฒนาทำความสะอาดโดยจัดเก็บขยะ และเศษวัสดุต่างๆฉีดล้างทำความสะอาดพื้นถนนทางเท้าขอบคันหินตะแกรงระบายน้ำถังรองรับมูลฝอยและจัดเก็บต้นไม้ดอกไม้ที่เหี่ยวเฉาโดยแบ่งพื้นที่ทำความสะอาดตามเส้นทางต่างๆรวมถึงในบริเวณท้องสนามหลวงและจุดตั้งโรงครัวพระราชทาน